Doktor í raddmeinafræðum telur að versnandi árangur íslenskra nemenda í PISA-könnuninni megi rekja að hluta til hávaða í kennslustofum . Íslenskir nemendur fengu að meðaltali 474 stig fyrir lesskilning sem er um átta stigum minna en í könnuninni 2015 . Aðeins sex OECD-ríki voru með marktækt færri stig að meðaltali en Ísland , fimm lönd fengu álíka mörg en 24 lönd voru með marktækt fleiri stig . „ Samkvæmt vísindalegum rannsóknum getur hávaði skaðað heyrn , dregið úr einbeitingu , skert athygli og valdið erfiðleikum með orðaminni , “ segir Valdís Ingibjörg Jónsdóttir raddmeinafræðingur . „ Hávaði getur líka haft neikvæð áhrif á getu til að skilja mál , truflað meir málskilning barna en fullorðinna , dregið úr lesskilningi og valdið erfiðleikum við að mynda tengsl við félaga og kennara . Það dregur líka úr hæfni til að muna . “ Valdís vísar í vísindarannsóknir máli sínu til stuðnings , þar á meðal nýlega norræna rannsókn þar sem hún er meðal höfunda . Var þar niðurstaða rannsóknarinnar að börn hér á landi ættu mjög erfitt með að heyra í kennaranum . Fram kemur í niðurstöðum PISA-könnunarinnar að hlutfallslega færri íslenskir kennarar telja sig hafa fengið undirbúning í náminu fyrir bekkjarstjórnun en á öðrum Norðurlöndum . Að mati kennara hér á landi fer meiri tími í agastjórnun borið saman við önnur Norðurlönd og minni tími í eiginlega kennslu . Um 40 prósent íslenskra kennara eru sammála þeim fullyrðingum að í upphafi kennslustundar þurfi að bíða áður en nemendur gefa hljóð samanborið við 26,9 prósent á hinum Norðurlöndunum . Valdís segir börn eiga erfiðara með að vinna í hávaða en fullorðnir . „ Við sjálf treystum okkur ekki til að vinna við þær aðstæður sem börn eru í þegar þau sitja í kennslustund . Á sama tíma eru þau viðkvæmari fyrir hávaða en fullorðnir af líffræðilegum ástæðum , hlust þeirra er styttri og heyrnarfæri þeirra ekki eins þroskuð og fullorðinna . Sama á við um málþroska , þau eiga erfiðara með að hlusta sér til skilnings , “ segir Valdís . „ Það er ekki hægt að einblína bara á lestur , það þarf að tryggja að málfarslegar undirstöður séu í lagi . “ Telur hún að tækla þurfi vandamálið áður en börn fara í grunnskóla . „ Það þarf fyrst og fremst að eiga sér stað vakning um skaðsemi hávaða . Svo þarf strax í leikskóla að ná hávaðanum niður . Þannig þarf að fækka börnum í hópi til að þau læri ekki að hávaði sé eina leiðin til að láta í sér heyra . “